*Se også Lunner (tettsted)*

Lunner kirke er opprinnelig fra middelalderen, men utvidet senere.
Panoramabilde av Avalsjøen Foto: Tommy Gildseth 
Roa stasjon på Gjøvikbanen og (tidligere) Bergensbanen
**Lunner** er en kommune i Akershus. Kommunen er en del av Hadeland og Oslo-regionen. I 2023 hadde kommunen 9307 innbyggere.

Administrasjonssenteret, Roa, ligger 55 km nord for Oslo, 67 km sør for Gjøvik og 35 km vest for Gardermoen. Kommunen grenser i nord til Gran, i øst til Nannestad, i sør til Nittedal og Oslo, og i vest til Ringerike og Jevnaker. 

Gjøvikbanen og Roa-Hønefossbanen går gjennom kommunen med sentralt knutepunkt på Roa.

Fram til 2020 tilhørte Lunner Oppland fylke og var en del av Viken fylke fram til 1. januar 2024.

Areal og befolkning
-------------------

Lunner kommune er en del av regionen Hadeland, som består av kommunene Gran, Jevnaker og Lunner. Et stort område i kommunen utgjør deler av Nordmarka. 

De fleste av kommunens innbyggerne bor i tettstedene Harestua, Grua, Roa og Lunner. Mindre steder er Stryken, Bjørgeseter, Oppdalen, Vestbygda, Kalvsjø og Grindvoll. 

Rundt 77 % av arealet er dekket av skog, 9% er dyrket mark og kornarealet utgjør ca. 71% av dyrket areal. Resten er tettsteder, utmark og vann. 

De største arbeidsplassene i Lunner er Lunner kommune med ca. 460 årsverk og Olivia Solhaugen AS med ca. 80 ansatte. Lunner Almenning med datterselskaper har ca. 25 ansatte. Lunner Almenning eier ca. 1/3 av kommunens areal. 

Det har flere ganger vært vurdert å slå Lunner sammen med andre kommuner på Hadeland. I 2015 ble det avholdt en folkeavstemning om en sammenslåing av Lunner og Gran, som endte med flertall mot i begge kommuner.

Terreng og geologi
------------------

Lunner kommune ligger innenfor det geologisk kjente Oslo-feltet. Terrenget er kupert med forholdsvis høytliggende åslandskap. Det meste av kommunens areal ligger i en høgde over havet på 400–550 m. De laveste partiene ligger ved Harestuvatnet på 234 moh. og de høyeste åsene strekker seg til 600–670 moh. Fjellgrunnen består hovedsakelig av vulkanske bergarter som syenitt, granitt og rombeporfyr. I Sveadistriktet, finnes sedimentære bergarter på grensen mot det store silurområdet på Hadeland. I Piper-traktene, øst for Harestua, er det påvist store forekomster av rombeporfyr. De løse jordlagene består av moreneavleiringer som er mer eller mindre blandet med stein, grus og sand. I de bratteste liene er det en god del skred- og forvitringsjord. I kommunens nordvestre område er jordlaget iblandet en del steddannede forvitringsjordarter. På åsryggene stikker granittfjellet helt fram i dagen og er bare dekket av grunne jordrygger, eller har bare et dekke av stein og mose. Lunner kommune huser også de to naturreservatene Skotjernfjellet og Rinilhaugen.

Historie
--------

Lunner var opprinnelig en del av Jevnaker kommune, men ble skilt ut som egen kommune i 1898.

Det store Vestbyfunnet fra yngre bronsealder ble funnet ved gården Vestby på Grindvoll i Lunner kommune. Dette er i dag utstilt i Historisk museum i Oslo. Funnet er i dag blitt gjenstand for et spel fra sen bronsealder – 500 år f.kr, Bronsebukkene, som oppføres om sommeren. Tidligere ble det oppført på Midtre Olimb gård i Østre Jevnaker ikke langt fra funnstedet, men ble i 2018 flyttet til Hadeland Folkemuseum på Tingelstad i Gran kommune. 

På 1500-tallet ble jernmalm brutt ut av fjellet i Gruaområdet. Blymalm ble brutt på 1600-tallet fram til midten av 1800-tallet. Sinkforekomster er brutt fra 1880-tallet fram til nedleggelsen av all gruvevirksomhet i 1927. Spor etter den tidligere gruvevirksomheten er vernet som naturminne i Muttagruven, Muttatjern og Skjerpemyr like vest for Grua tettsted.

Nyseter gruver øst for Grua, tjener i dag som omvisningsobjekter for Hadeland Bergverksmuseum. 

Mellom 14. og 17. april 1940 var det harde kamper mellom norske og tyske styrker ved Stryken, Harestua, Bjørgeseter og Grua.

Frem til 2020 var kommunen en del av Oppland fylke, men i 2018 vedtok Stortinget at Lunner skulle ble en del av Viken fra 1. januar 2020. Da Viken ble oppløst i 2024 ble kommunen en del av Akershus fylke.

Politikk
--------

Se også utfyllende artikkel: Kommunestyrevalg i Lunner.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 42,4 | +5,2 | 1 952 | +234 | 11 | +1 | 2 |
| Høyre | 20,3 | +5,2 | 937 | +238 | 5 | +1 | 2 |
| Senterpartiet | 11,9 | −10,3 | 550 | −475 | 3 | −3 | 2 |
| Fremskrittspartiet | 9,2 | +0,9 | 424 | +41 | 2 |  |  |
| Sosialistisk Venstreparti | 4,2 | −0,6 | 194 | −27 | 1 |  | 1 |
| Rødt | 3,7 | −0,8 | 170 | −38 | 1 |  |  |
| Miljøpartiet De Grønne | 3,1 | −2,2 | 143 | −101 | 1 |  |  |
| Venstre | 3,0 | +0,3 | 140 | +17 | 1 | +1 |  |
| Konservativt | 2,1 | +2,1 | 98 | +98 |  |  |  |
| Valgdeltakelse/Total | 63,9 % | 4 688 | 25 | 7 |
| **Ordfører:** Harald Tyrdal (Ap) | **Varaordfører:** Margaret Frøisli (Sp) |
| Merknader: Kilde: valgresultat.no og Lunner kommune − Møte i kommunestyret 11.10.2023 |

Tusenårssted
------------

Kommunens tusenårssted er Frøystad skoleanlegg. Her har blant annet FAU (Foreldrenes ArbeidsUtvalg) ved Frøystad ungdomsskole fått opparbeidet nordsiden av den indre skoleplassen i tråd med Tusenårsstedets planer ved hjelp av offentlige midler.

Sport og idrett
---------------

Lunner ILs håndballag var i mange år blant de beste damehåndballagene i Norge. De vant noen serie- og sluttspillmedaljer og sølv i cupen etter tap 15-20 for Byåsen. Laget hadde mange landslagsspillere som Kjersti Grini, Cathrine Svendsen og ca. 10-12 andre som fikk prøvd seg på landslaget.

Lunner ILs fotballag var oppe noen ganger i gamle 3. divisjon, det som nå er 2. divisjon og var i flere perioder Hadelands beste lag, selv om Jevnaker IF over tid har vært bedre. 

Lunner har hatt ledende nasjonale og enkelte bra internasjonale utøvere i ski, skiskyting, skøyter, hundekjøring, rallycross, motocross og flere andre idretter.

Severdigheter
-------------

* Lunner kirke, en steinkirke fra middelalderen med innlagt glassgolv over den gamle tårnfoten
* Hadeland Bergverksmuseum
* Solobservatoriet på Harestua

Referanser
----------

1. ↑  «Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
2. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
3. ↑  «9307 innbyggere i Lunner - Lunner kommune». *www.lunner.kommune.no* **(norsk)**. 21. februar 2023. Besøkt 2. januar 2024.
4. ↑  «Bane NOR om banene». Arkivert fra originalen 30. juli 2019. Besøkt 9. februar 2020.
5. ↑  Moe, Erlend (15. september 2015). «Nei til sammenslåing». *NRK*. Besøkt 7. mars 2021.
6. ↑  Svendsen, Trond Olav (15. oktober 2020). «Lunner». *Store norske leksikon*. Besøkt 7. mars 2021.
7. ↑  (no) Muttagruven i Miljødirektoratets nettsted Naturbase
8. ↑  (no) Muttatjern i Miljødirektoratets nettsted Naturbase
9. ↑  (no) Skjerpemyr i Miljødirektoratets nettsted Naturbase
10. ↑  NRK (13. juni 2018). «Ut av Oppland». *NRK*. Besøkt 7. mars 2021.
11. ↑  «Lunner inn i nye Akershus - Lunner kommune». *www.lunner.kommune.no* **(norsk)**. 2. januar 2024. Besøkt 2. januar 2024.

Eksterne lenker
---------------

* Offisielt nettsted Rediger på Wikidata

* (en) Lunner – kategori av bilder, video eller lyd på Commons Rediger på Wikidata
* (no) «Lunner» i *Store norske leksikon*
* (no) Kommunefakta Lunner - Statistisk sentralbyrå
* (no) Nøkkeltall - Lunner kommune - Statistisk sentralbyrå
* (no) Solobservatoriet - solobservatoriet.no
* (no) Lunner kirke

| * v
* d
* r
Akershus |
| --- |
| Akershus | Asker **·** Aurskog-Høland **·** Bærum **·** Eidsvoll **·** Enebakk **·** Frogn **·** Gjerdrum **·** Hurdal **·** Jevnaker **·** Lillestrøm **·** Lunner **·** Lørenskog **·** Nannestad **·** Nes **·** Nesodden **·** Nittedal **·** Nordre Follo **·** Rælingen **·** Ullensaker **·** Vestby **·** Ås | Norges flagg |

| Akershus |
| --- |
| Akershus | Asker · Aurskog-Høland · Bærum · Eidsvoll · Enebakk · Frogn · Gjerdrum · Hurdal · Jevnaker · Lillestrøm kommune · Lunner kommune · Lørenskog · Nannestad · Nes · Nesodden · Nittedal · Nordre Follo · Rælingen · Ullensaker · Vestby · Ås | Norge |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** GeoNames **·** Sentralt stedsnavnregister **·** MusicBrainz
 |